एनजीओ के नाम पर 32.71 लाख रु. हड़पने का आरोपी गिरफ्तार
एनजीओ के नाम पर राजस्थान में 32 लाख से अधिक की धोखाधड़ी करने के आरोपी को क्राइम ब्रांच ने गिरफ्तार कर लिया। मामला राजस्थान का होने से अारोपी को वहां की पुलिस को सौंपा दिया।
एएसपी क्राइम ब्रांच अमरेंद्रसिंह चौहान ने बताया आरोपी जितेंद्र पिता चौथमल बोहरा निवासी स्कीम-71 है। उसने कुछ लोगों के साथ मिलकर एनजीओ को सरकार से मिले फंड की हेराफेरी करने में मदद की थी। मामले में राजस्थान पुलिस ने देवास के एनजीओ संचालक शाकिर अली, सादिक अली और सुरेशचंद्र कनासिया को गिरफ्तार कर लिया था। गिरोह का मुख्य आरोपी बोहरा फरार था। उसके बारे में जानकारी मिली थी कि वह सूर्या इंटरप्राइजेस का प्रोपराइटर है। उसका ऑफिस हरसिद्धि रोड पर है, लेकिन वह दो साल से बंद है। आरोपी ने एनजीओ को मिली 32 लाख की राशि में से कुछ रुपए अपनी फर्म के बैंक खाते में ट्रांसफर करवाए थे। जितेंद्र लोहे के बार्स बनाने का काम करता था, लेकिन घाटा होने पर एंब्रायडरी और गारमेंट्स का काम शुरू किया था। इसी दौरान वह श्रीगंगा नगर (राजस्थान) के व्यापारी जय कुमार जैन और उनके बेटे भरत जैन से मिला। जैन ने आरोपी को एक एनजीओ के खाते में कुछ पैसा कैश करवाने के लिए ऑफर दिया। उसे 15 से 20 प्रतिशत कमीशन का लालच भी दिया। आरोपी ने उन्हें देवास स्थित परिचित सादिक अली से मिलवाया और बताया उनका एनजीओ है। वह उसके खाते में राशि ट्रांसफर कर सकते हैं।
सादिक ने अपने एनजीओ के आईसीआईसी बैंक के खाते में राशि ट्रांसफर करने की स्वीकृति भी दी थी। सादिक के एनजीओ के दो खातों में जैन ने 32 लाख 71 लाख रुपए ट्रांसफर करवाए। जितेंद्र ने बताया केस का मुख्य सूत्रधार जयकुमार जैन और बेटा भरत जैन है। इन्होंने फर्जी चेक के माध्यम से कूटरचित दस्तावेज बनाकर 32 लाख 71 हजार रुपए ट्रांसफर करवाए।
hin_Deva hin_Deva hin_Deva hin_Deva